
RAPORT  COMUN

asupra propunerii legislative privind acordarea de asistenţă tehnică şi socială persoanelor cu deficienţe de auz şi vorbire
În conformitate cu prevederile art. 95 din Regulamentul Camerei Deputaţilor, republicat, Comisia pentru muncă şi protecţie socială şi Comisia pentru sănătate şi familie au fost sesizate cu dezbaterea pe fond a  propunerii legislative privind acordarea de asistenţă tehnică şi socială persoanelor cu deficienţe de auz şi vorbire, trimisă cu adresa nr. Plx nr.217/2014 din 22 aprilie 2014.

La întocmirea prezentului raport comun, Comisiile au avut în vedere :

· avizul favorabil al Consiliului Legislativ (nr.1349 din 09.12.2013), cu observaţii şi propuneri;

· avizul favorabil al Consiliului Economic şi Social (nr. 3499 din 21.11.2013)

· avizul favorabil al Comisiei juridice, de disciplină şi imunităţi 
(nr.4c-11/490 din 22.04.2014)

· avizul negativ al Comisiei pentru cultură, arte, mijloace de informare în masă (nr. 4c-10/95 din 23.04.2014)

· avizul negativ al Comisiei pentru buget, finanţe şi bănci (nr. 4c-2/259 din 28.05.2014)

· avizul negativ al Comisiei pentru egalitatea de şanse pentru femei şi bărbaţi (nr.37/294 din 07.05.2014)

· punctul de vedere negativ al Guvernului (nr.175/31.01.2014).

Propunerea legislativă are ca obiect de reglementare adoptarea unor măsuri legislative având drept scop facilitarea participării la viaţa economică şi socială a persoanelor cu deficienţe de auz şi vorbire.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile Regulamentului Camerei Deputaţilor, Comisiile au dezbătut propunerea legislativă în şedinţe separate. 

La şedinţa Comisiei pentru muncă şi protecţie socială din data de 11 iunie 2014 şi-au înregistrat prezenţa 22 deputaţi din totalul de 23 membri. La dezbateri a participat ca invitat, în conformitate cu prevederile art.55 din Regulamentul Camerei Deputaţilor, domnul Levente Horvath Akos, Secretar de Stat în Ministerul Muncii, Familiei, Protecţiei Sociale şi Persoanelor Vârstnice.

La şedinţa Comisiei pentru sănătate şi familie din data de 6 mai 2014 au fost prezenţi 17 deputaţi din totalul de 18 membri. 

Raportul comun a fost adoptat cu unanimitate de voturi.
Propunerea legislativă a fost respinsă de Senat în şedinţa din 8 aprilie 2014.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

În urma finalizării dezbaterilor, Comisiile propun Plenului Camerei Deputaţilor respingerea propunerii legislative, din următoarele considerente:
- în conformitate cu prevederile art.69 alin.(1) din Legea nr.448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare, „Autorităţile şi instituţiile centrale şi locale, publice sau private asigură, pentru relaţiile directe cu persoanele cu handicap auditiv ori cu surdocecitate, interpreţi autorizaţi ai limbajului mimico-gestual sau ai limbajului specific al persoanei cu surdocecitate.”

- totodată, autorizarea interpreţilor în limbaj mimico-gestual se face de către o comisie interministerială care are în componenţă câte un reprezentant al Ministerului Educaţiei Naţionale, Ministerului Muncii, Familiei, Protecţiei Sociale şi Persoanelor Vârstnice şi al Asociaţiei Naţionale a Surzilor din România, numită prin ordin al ministrului muncii, familiei, protecţiei sociale şi persoanelor vârstnice şi care are ca atribuţii respectarea condiţiilor legale de autorizare/prelungire a valabilităţii autorizaţiei persoanelor îndreptăţite să solicite eliberarea autorizaţiilor de interpret al limbajului mimico-gestual.

